
Liebe Leserinnen und Leser,


In euren Händen haltet ihr die zweite Auflage meines kleinen Büchleins, das ich bereits in meiner Jugendzeit, im Jahr 2006 - noch als Lisa Richter - geschrieben habe. Meine Inspiration dafür durfte ich von einem Menschen bekommen, der mir einer der wertvollsten in meinem Leben war: mein ständiger Ermutiger, weltbestes Enkeltaxi und Ohneworteversteher – vielen Dank Opa Siggi!


Ich weiß, er wäre wahnsinnig stolz auf mich, wenn er sehen könnte, dass ich noch immer schreibe, unseren Dialekt bewahre und seine lustigen Geschichten teile.


Ich wünsche euch viel Spaß mit unseren gesammelten Geschichten über unser Heimatdorf Wildbach und deren (ehemalige) Bewohner!


Glück auf!


Eure


Knitt, Lisa










Dr Karpenkauf in Zwicke    


Vom Fischer, Max hot wohl schu jeder emol wos gehärt. Wer net, der krieget itze emol en klaane Einblick, wos dos für e Maa war. Es luhnt siech wirklich über den seine Schnooken ze erzähln. Unner Fischer, Max hot domols im Gasthuf drinne gewuhnt. Un do is es ja wohl klar, doss dar dort e Stammgast war. Nu war dos mol wieder su e Obnd, wu dr Max in de Gaststub neigange is un siech zu seine Kollegn an in Stammtisch gesetzt hot. Die kanntn den seine ausgeschmückten Schnooken schu gut un ham nur darauf gewart, doss‘r wieder aafängt, ne Geschicht ze erzähl’n. Wie er nu itze sein erschtes Bier gekricht hot un e paar Schluck neihatt, kame de Kolleng auf ihre Kosten. Dr Max fängt aa ze erzähl’n. „Glaabt‘rs, letzte Woch war iech in Zwicke; Karpen huln. Zehn Zentner hob iech gekaaft. Un als iech miech do su besinn, fällt mr doch ei, doss iech gar kaa Fass miet ho. Iech ho nu überlecht un gerunge. Wos kasste de do machen, hob iech gedacht. Iech kunnt ja itze net nochemol ham fahrn un de Fasser hul’n. Do hatt iech en guten Eifall. Iech hob ganz aafach de Karpen in de Mulle neigehaa un die in Fluss naufgetrieb’n. Iech sog eich, dos war ne Plogerei! Nu war iech miet meine Karpen bald uhm in Hartenstaa. Do sah iech, wie dr Taut, Erich miet sein Wog’n vorbei fährt. Do hob iech gebläkt wie olber. „Er’! Halt emol ah un half mr ner mol meine Karpen ham ze fahr’n.“ Ze meim Glick hot dr Erich aa glei e paar gruße Fasser auf sein Wogn drauf gehabt. Aber itze kam ja dos fatale! Wu mir nu die zehn Zentner Karpen in de Fasser drinne hatt’n, ho iech gemerkt, doss dos miet emol dreißich Zentner worn! Do hatt’n die Kriebeln unterwags noch geheckt!“










Dr haaße Ufen  


Dr Hilpert, Herrmann hot im Pfarrhaus drinne gewuhnt. Sei Fraa war leider schu gestorb’n un Rentner war’r aa schu. Do is er nu gerne mol drüb’n beim Brost, Sigg in dr Wirtsstub eigekehrt. Is war Obend geward‘n un do dacht siech dr Herrmann su: „Wos sitzte de hier in deiner Stub drinne? Dr Reinhold, Wern is sicherlich aa drüb’n beim Sigg. Giehste aafach emol nüber un guckst, miet wem de heite dei Bierle trinken kasst.“ Do hot‘r siech aagezug’n un is nüber in Gasthuf gange. E bissl gucken un rummahrn. Nu war dos aber su, doss siech dr Brost, Sigg, also dr Wirt vom Gasthuf, e neie Stereoanlage gekaaft hot. Su e richtichs neimodisches Ding miet allm technischen Schnickschnack un so weiter. Domiet seine Gäst aa de Musik richtich her’n, hot er su en grußen Lautspracher nab’n in Stammtisch hiegestellt. Dos war e grußer Kasten, kaa iech eich sog’n! Un dr Sigg war aa mächtig stolz drauf! Wie nu dr Hilpert, Herrmann in de Stub neikimmt, gieht er zum Stammtisch hie. Un wirklich, dr Wern saß dort un hatt schu auf ne gewart un e klaanes Bier für ne bestellt. „Glick auf , Hermann!“, sogt’r un zeigt auf dos Platzel vor dem grußen Lautspracherding, „setz diech ner glei dort hie. Dr Sigg kimmt aa glei noch miet ra.“ „Naa“, sogt dr Hilpert, Herrmann un guckt dos grußmachtsche Ding komisch aa, „nab’n dann haaßen Ufen setzt iech mich net!“

Dr letzte Gast   


Dr Fischer, Walter hot domols miet seiner Erna drüb’n beim Möckel-Schneider drinne gewuhnt. Wie dos bei de meisten ja su is, hot dr ‚Walt’ aa e Hobby gehatt. Dos warn seine Hos’n. Un wie siech dos für en guten Hosenzichter gehärt, hot’r seine Viecher aa e bissl im Hosenverein von Wildbach ausgestellt. Is gab aber aa noch e annere Sach, wu dr Walter sei Freid dro hatt; un dos war es Eikehre im Gasthuf. Seine gute Fraa, de Erna, hatt miet dam Karl su ihre liebe Not. Dr ‚Walt’ hot nämlich de Aagewohnheit gehatt, miet als Latzter aus dam Gasthuf nauszegieh, also suzesog’n in Gasthuf miet ‚auszekehrn’. Wie er nu eines Ohmds wieder dr Latzte is, dar ham kimmt, werd sei Fraa ewing bies. Ihr müsst wiss’n, de Erna war net su ahne, die siech mietm Nudelholz hinner de Tür stellt un wart, bis dr Alte kimmt, aber se war schu ewing grantig, doss ihr Männel egal erscht su spät do war. Dr Fischer, Walter machet ganz langsam de Haustür auf un freut siech schu auf sei Bett. Jedes Mol hot’r siech schu überlegt, emol ewing eher eham ze gieh, aber dann war de ganze Gesellschaft su schie beisamm un’r dacht bei siech: „Morgen giehste drfür e Stund eher.“ Tja, aber nischt wars. Nuja, wie’r su im Hausflur drinne stieht, macht de Fraa is Licht aa, stellt siech vor ne hie un sogt: „Walter, du bist egal erscht aus dare Gaststub naus, wenn is Licht ausgieht.“ Se guckt ne halb traurig un halb grantig aa. „Meine Gute“, mahnet do dr Walter, „iech versprach dir, morgen bie iech eher drham.“ De Erna winkt ab un gieht beleidigt ze Bett. Se glabt ne dos natürlich net. In Toch drauf, is war schu Ohmd worn, gieht dr Walter noch dr Arbeit wieder in de Gaststub nei un sitzt miet seine Kollegn am Stammtisch. Grode hot er sei zweetes Bier in dr Hand, do gucket’r auf de Uhr. Du grußes Ugelick. war’s schu wieder su spät! Do hot’r auf aamol en Gedankenblitz. ‘R winkt de Wirtin, de Gertraude, zu siech an in Tisch rah, drückt’r paar Pfeng Trinkgald in de Hand un mahnet e bissl verschmitzt: „Gertraude, mei Gute, du kennst mr heite emol en grußen Gefallen tun. Wenn iech heite ham gieh, lässte mol is Licht noch ne halbe Stund brenne, wärste su gut?“ de Wirtin, die siech über dos Gald gefreit hot, hot natürlich kaa grußes Gemahr gemacht un in Walt dan Wunsch erfüllt. Aa wenn se net su richtich verstanden hot, wieso dar Kerl su erpicht darauf war, doss dos Licht erscht ne halbe Stund später ausgemacht werd.

